**ŠPORTSKO REKREACIJSKA IGRALIŠTA SA PRATEĆIM ZGRADAMA**

**tzv. Karaula**

Na postojećoj lokaciji na katastarskoj čestici broj: 26, k.o. Podravska Moslavina nalaze se postojeće građevine koje bi se privele namjeni korištenja za šport i rekreaciju.

Prilaz lokaciji je sa postojeće nerazvrstane ceste. Unutar katastarske čestice je dijelom interna asfaltirana prometnica.

Na lokaciji postoji priključak i razvod električne mreže i mjesne vodovodne mreže.

Postojeća zgrada tlocrtnih dimenzija 15,30 x 9,20 m rekonstruirati će se u kuhinju sa kafićem.

Zgrada je prizemnica sa jednom etažom. Pored kuhinje i kafića predviđeni su sanitarni čvorovi, kako za osoblje, tako i za goste.

Između restorana i montažnih drvenih kuća bi se izgradila otvorena terasa – nadstrešnica, tlocrtne veličine 9,0x5,0 m, uz koju bi bio vanjski roštilj.

Kako se planira na lokaciju dovoditi i školsku djecu za sat u prirodi projektirana je poučna staza sa sadnjom autohtonog drveća i grmlja.

Na južnoj strani lokacije između puta i ograde planirana su igrališta za košarku, mali nogomet, te dječje igralište.

Uz gradnju pod brojem 1. (uz šetnicu) postaviti će se SOLARNA KLUPA – INFOPULT.

Asfaltirane površine bi bila cesta (dio biciklističkog puta) i parkiralište, dok bi dio pješačkih staza oko građevina bio betonski, a dio šetnica od drobljenog kamena (sipina).

Odvodnja otpadne vode će se vršiti u vodonepropusne septičke jame, a iz kuhinje preko separatora ulja i masti u septičku jamu. Sa parkirališta će se ispuštati preko separatora ulja i masti u otvoreni kanal.

Ograda sa tri strane je sa kapijama sa mogućnošću zaključavanja, od betonskih stupaca.

Kod projektiranja i kasnije kod izgradnje primjenjivati će se građevinski materijali izrađeni na ekološkim osnovama i od prirodnih sastojaka.

Građevine moraju biti tako projektirane, izgrađene i uklonjene da je uporaba prirodnih izvora održiva i da je osigurana: ponovna uporaba – reciklaža materijala, trajnost građevina i oporaba prirodnih i ekološki prihvatljivih materijala.

Građevine će se koristiti u športsko – rekreacijske svrhe, kao što su obilasci i boravak u prirodi, poučna nastava za školsku djecu u prirodi i boravak ribolovaca i lovaca u montažnim drvenim kućama. Pored navedenog moći će se konzumirati hrana i piće u rekonstruiranim postojećim građevinama i dograđenim terasama.